På torsdag bliver fremtiden for tandplejen i Jammerbugt Kommune besluttet. Der er to scenarier i spil – et hvor placeringen bliver ved Brovst Sundhedscenter, og et scenarie, hvor placeringen er ”uden kendt geografisk placering”. I det sidstnævnte scenarie er der peget på Aabybro, Pandrup og Fjerritslev som mulige placeringer. Deler vandene De to scenarier deler vandene. Tidligere tandlæge i Jammerbugt Kommune Jette Panum er imod en placering i Brovst. -	Jeg er virkelig bekymret for, at der er politisk flertal for at lægge tandplejen i Brovst, i forhold til rekrutteringsproblematikken – det er så svært at få tandlæger, fortæller hun. Hun bakkes op af Kiki Bach (S), som er medlem af Børne- og familieudvalget i Jammerbugt Kommune. -	Vi har medarbejdere, der kalder på en samlet klinik i Aabybro, fordi afstanden til Aalborg bliver afgørende for at rekruttere nye medarbejdere, siger hun og fortsætter: -	Vi er på spanden i forhold til at rekruttere, så vi er også nødt til at lytte til dem, der skal være i det til daglig. Vil styrke sundhedshus i Brovst Den kritik preller af på Ulla Flintholm (V), som ligeledes er medlem af Børne- og familieudvalget i Jammerbugt Kommune. -	I Brovst har vi et sundhedshus, som vi gerne fortsat skal styrke og udbygge, forklarer hun. Medarbejderne anbefaler Aabybro som den nye lokalitet – hvorfor lytter I ikke til dem? -	Vi lytter til dem. Det gjorde vi, da vi valgte at imødekomme deres ønske om én fælles klinik. Men jeg mener ikke, at den geografiske placering er en medarbejderbeslutning, det er en politisk beslutning. På torsdag bliver det på et byrådsmøde i Jammerbugt Kommune afgjort, hvor tandplejen i fremtiden skal placeres. Jette Panum frygter, at en placering i Brovst i fremtiden kan få negative konsekvenser for tandplejen i Jammerbugt Kommune. -	Jeg frygter, at der ikke kan blive ansat noget fagpersonale, og det vil gå ud over børnenes tandsundhed, lyder det.

Referat:
Tandplejen i Jammerbugt Kommune skal samles under ét tag, men tidligere tandlæge advarer om alvorligt rekrutteringsproblem.